CELEX: 
Language: hu
Date: 2021-06-22 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2016/1139 rendeletnek a 2021–2023-as időszakra vonatkozóan a balti-tengeri lazacra vonatkozó kirakodási kötelezettséggel kapcsolatos előírások tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               A közös halászati politika (KHP) egyik fő célkitűzése a visszadobás gyakorlatának az Európai Unió teljes halászati tevékenysége tekintetében történő fokozatos felszámolása a közös halászati politikáról szóló1380/2013/EU rendeleten
                  1
                (a továbbiakban: a közös halászati politikáról szóló alaprendelet) alapuló kirakodási kötelezettség bevezetése révén. Ennek célja a rendelkezésre álló erőforrások jobb kihasználása, valamint a nyilvánosság azon elvárásának a kezelése, hogy ne folytatódjon a forgalomba hozható halak tengerbe való visszadobásának a gyakorlata. A magas visszadobási arányt a KHP legutóbbi reformjával kapcsolatban végzett hatásvizsgálat
                  2
                a KHP környezeti fenntarthatósága hiányának egyik fontos okaként határozta meg. A visszadobás gyakorlata számos esetben a balti-tengeri halászatban továbbra is problémát jelent
                  3
               .
            
            
               A Balti-tengeren érvényes kirakodási kötelezettség a közös halászati politikáról szóló alaprendelet 15. cikkének (1) bekezdése értelmében a fogási korlátok hatálya alá tartozó valamennyi fajra vonatkozik. Az említett rendelet több olyan rendelkezést is tartalmaz, amelyek a kirakodási kötelezettség végrehajtásának megkönnyítését célozzák, nevezetesen olyan specifikus rugalmassági mechanizmusokat, amelyek többéves tervek, illetve ezek hiányában úgynevezett visszadobási tervek útján ültetendők át a gyakorlatba. Ezek a visszadobási tervek átmeneti intézkedések, időtartamuk legfeljebb három év lehet, amely egy alkalommal megújítható. A balti-tengeri lazacra vonatkozóan ilyen ideiglenes visszadobási tervek kerültek elfogadásra 2014-ben
                  4
                és 2017-ben
                  5
               . A legutóbbi visszadobási terv 2020. december 31-én járt le. 
            
            
               A kirakodási kötelezettség végrehajtásának megkönnyítése érdekében az (EU) 2020/1781 rendelettel
                  6
                módosított, a Balti-tengerre vonatkozó többéves terv
                  7
                7. cikke (1) bekezdésének a) pontja felhatalmazza a Bizottságot, hogy a tagállamok által benyújtott közös ajánlás alapján mentességet adjon a kirakodási kötelezettség alkalmazása alól a kirakodási kötelezettség és a többéves terv hatálya alá tartozó fajokra, többek között a lazacra vonatkozóan, amelyek esetében a tudományos bizonyítékok szerint magas a túlélési arány, figyelembe véve a halászeszközök, a halászati gyakorlatok és az ökoszisztéma jellemzőit. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A regionális megközelítés alkalmazása érdekében a Balti-tenger térségében található tagállamok létrehozták a regionális Balti-tengeri Halászati Fórumot (BALTFISH). 
            
            
               A közös ajánlás kidolgozása során a BALTFISH konzultációt folytatott a Balti-tengeri Tanácsadó Testülettel. 
            
            
               A BARTFISH 2020. május 12-én közös ajánlást nyújtott be, amelyben kérte a magas túlélési arányon alapuló fennálló mentesség meghosszabbítását a lazacra vonatkozóan, kivéve a csomó nélküli léhéssel fel nem szerelt úszó halcsapdával fogott lazac esetében. Ezenkívül a visszaengedett lazacok teljes mennyiségét alacsony szinten kell tartani. 
            
            
               A HTMGB illetékes szakértői munkacsoportja (STECF-20-04) 2020. május 18–22-i ülésén
                  8
                értékelte a benyújtott dokumentumokat. A HTMGB megjegyezte, hogy a közös ajánlás szerint a 2017–2019-es időszakban a meglévő mentesség hatálya alá tartozó halászeszközökből visszadobott lazacok mennyisége 0,7–4,3 % között volt. A közös ajánlás alátámasztására benyújtott új információk elsősorban a csomó nélküli léhéssel felszerelt úszó halcsapdákra vonatkoznak. Az úszó halcsapdákat illetően a HTMGB megjegyezte, hogy a benyújtott tanulmány szerint a túlélési arány 29 % a csomó nélküli léhéssel fel nem szerelt úszó halcsapdák esetében, és 52 % az ilyen léhéssel felszerelt úszó halcsapdák esetében. A HTMGB megjegyezte továbbá, hogy a tanulmány állítása szerint a – viszonylag magas – állománypusztulási arány a vizsgálati területre jellemző rendkívül magas természetes mortalitásnak (22 %) tulajdonítható. A HTMGB szerint a bizonyítékok arra engednek következtetni, hogy a csomó nélküli léhéssel felszerelt úszó halcsapdák kíméletesebbek lehetnek a visszaeresztett lazacok szempontjából. A csapdahálós halászat esetében a HTMGB kijelentette, hogy a lazacot egyenként (kézzel) el lehet távolítani a halászeszköz „halászzsákjából”, és vissza lehet engedni. A HTMGB hivatkozott továbbá egy, a csapdahálóval kifogott lazac túlélési képességéről szóló rendelkezésre álló tanulmányra
                  9
               , amely a kifogás/visszaengedés túlélési arányát 89 %-ra becsülte. A HTMGB azt is megjegyezte, hogy egy korábbi, 2014-es értékelésben
                  10
                megállapította, hogy a hagyományos csapdahálók és hálóvarsák esetében az azonnali visszadobás mortalitása jellemzően 10 % alatt volt. A HTMGB arra a következtetésre jutott, hogy nincs elegendő bizonyíték a vesszőből font haltartó kosarak/halászedények és a rögzített halcsapdák tekintetében, ugyanakkor észszerűnek tartotta azt feltételezni, hogy ezek esetében is alacsony az állománypusztulás. 
            
            
               A HTMGB értékelését követően a Bizottság felkérte a BALTFISH-t, hogy a visszadobott lazac igen kis mennyiségére tekintettel vizsgálja felül a mentesség szükségességét, és a mentesség fenntartása esetén határozza meg, hogy mit tekint a visszadobott lazac kis mennyiségének. A BALTFISH 2020. szeptember 15-i válaszában egy 2020. szeptember 8-án kelt aktualizált közös ajánlást küldött és kiemelte, hogy a mentesség ösztönözte a lazactól eltérő fajok halászata során a szelektívebb és alacsony környezeti hatású halászeszközök alkalmazását. A közös ajánlás továbbá megjegyezte, hogy a mentesség képes csökkenteni a madarak és emlősök járulékos fogásait, és egyes régiókban lehetővé teszi a vadon élő lazacállományok védelmét a kifogott vadon élő lazacok visszaengedése, és csakis a tenyésztett lazac megtartása mellett. Végezetül a mentesség megkönnyíti a kvótagazdálkodást, különösen azáltal, hogy lehetővé teszi a halászok számára, hogy a tenyésztett lazac megtartása mellett szabadon engedjék a vadon élő lazacokat. A BALTFISH továbbá azt javasolta, hogy a mentesség minden egyes tagállam lazacra vonatkozó éves kvótájának 8 %-ára korlátozódjon. Ez a korlátozás tovább csökkentené azt az esetleges negatív hatást, amit e mentesség gyakorolhat az állományra.
            
            
               Ezenkívül a BALTFISH megküldte a közös ajánlás 2021. március 16-i második aktualizált változatát a HTMGB fent említett, vesszőből font haltartó kosarakra/halászedényekre és rögzített halcsapdákra vonatkozó, EWG 20-04. számú értékelésének figyelembevétele céljából. A vesszőből font haltartó kosarak/halászedények már nem szerepelnek a közös ajánlásban. A rögzített halcsapdákat illetően a BALTFISH kifejtette, hogy a rögzített halcsapdák a csapdahálók alkategóriáját képezik, és szerepelnek a HTMGB által 2014-ben értékelt 2006-os tanulmányban, annak ellenére, hogy a rögzített halcsapdák nem kerülnek kifejezetten megemlítésre. Emellett további vizsgálatok is folyamatban vannak, amelyek releváns adatokkal fognak szolgálni a HTMGB 2023. májusi értékeléséhez. Végül a BALTFISH 8 %-ra módosította az egyes tagállamok lazackvótája tekintetében a mentességnek az éves lazacfogás hányadában meghatározott korlátozását. A Halászati és Akvakultúraágazati Szakértői Csoporttal folytatott konzultáció keretében rámutattak, hogy a közös ajánlásban említettek szerint a mentesség hatályát a 2014-ben elfogadott, nem pedig a 2017-ben elfogadott rendelet alapján kell meghatározni, mivel a mentességet élvező halászeszköz-típusokat használó valamennyi balti-tengeri halászatban előfordulhat járulékosan fogott lazac.   
            
            
               A HTMGB értékelése, az aktualizált közös ajánlás és a Bizottság szolgálatai által végzett belső értékelés alapján a Bizottság úgy ítéli meg, hogy a fentiekben ismertetett benyújtott közös ajánlás összhangban van az (EU) 2016/1139 rendelet 7. cikke (1) bekezdésének a) pontjával, valamint az 1380/2013/EU rendelet 15. cikke (4) bekezdésének b) pontjával. Az eltérést azonban időben korlátozni kell, és a HTMGB által javasolt kiegészítő információkat az eltérés lejárta előtt kellő időben be kell nyújtani. A rendelkezésre bocsátott információkat a Bizottság figyelembe fogja venni a különböző halászeszköz-típusokra vonatkozó eltérés lehetséges meghosszabbításának értékelésekor. 
            
            
               A lazacra vonatkozó, az (EU) 2018/211 felhatalmazáson alapuló bizottsági rendelet alapján biztosított túlélési arányon alapuló mentesség 2020. december 31-én hatályát vesztette. A mentesség közvetlenül érinti az uniós hajók halászati idényének tervezését és a kapcsolódó gazdasági tevékenységeket. A jogfolytonosság biztosítása érdekében ezért helyénvaló e rendeletet visszamenőleges hatállyal, 2021. január 1-jétől alkalmazni.
            
            
               3.
                     A FELHATALMAZÁSON ALAPULÓ JOGI AKTUS JOGI ELEMEI
            
            
               A javaslat összefoglalása
            
            
               A jogi intézkedés fő célja a kirakodási kötelezettség végrehajtását elősegítő intézkedések elfogadása. A rendelet meghatározza azt a fajt és azokat a halászati tevékenységeket, amelyekre különös intézkedések és a magas túlélési arányon alapuló mentességek vonatkoznak. 
            
            
               Jogalap
            
            
               Az (EU) 2016/1139 európai parlamenti és tanácsi rendelet 7. cikke (1) bekezdésének a) pontja.
            
         
         
            
               A szubszidiaritás elve
            
            
               A javaslat az Európai Unió kizárólagos hatáskörébe tartozik.
            
            
               Az arányosság elve
            
            
               A javaslat a Bizottság részére az (EU) 2016/1139 rendelet 7. cikke (1) bekezdésének a) pontjában biztosított felhatalmazás hatálya alá tartozik, és nem lép túl a rendelkezés céljának eléréséhez szükséges mértéken.
            
            
               A jogi aktus típusának megválasztása
            
            
               Javasolt eszköz: felhatalmazáson alapuló bizottsági rendelet.
            
            
               Más jogi aktus nem felelne meg a következő miatt: A Bizottság hatáskört kapott a kirakodási kötelezettség alóli, magas túlélési arányon alapuló mentesség felhatalmazáson alapuló jogi aktusok útján történő elfogadására. A közvetlen gazdálkodási érdekkel bíró tagállamok benyújtották közös ajánlásukat. Az ajánlásban előterjesztett és e javaslatba foglalt intézkedések a rendelkezésre álló legjobb tudományos szakvéleményeken alapulnak és megfelelnek az 1380/2013/EU rendelet 18. cikkének (5) bekezdésében meghatározott összes követelménynek.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.6.22.)
            
            
               az (EU) 2016/1139 rendeletnek a 2021–2023-as időszakra vonatkozóan a balti-tengeri lazacra vonatkozó kirakodási kötelezettséggel kapcsolatos előírások tekintetében történő kiegészítéséről
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre,
            
            
               tekintettel a közönséges tőkehal, a hering és a spratt balti-tengeri állományaira és a halászatukra vonatkozó többéves terv létrehozásáról, a 2187/2005/EK tanácsi rendelet módosításáról és az 1098/2007/EK tanácsi rendelet hatályon kívül helyezéséről szóló, 2016. július 6-i (EU) 2016/1139 európai parlamenti és tanácsi rendeletre
                  11
                és különösen annak 7. cikke (1) bekezdésének a) pontjára,
            
            
               mivel:
            
            
               (1)Az 1380/2013/EU rendelet
                  12
                a fogási korlátok hatálya alá tartozó fajokra vonatkozó kirakodási kötelezettség végrehajtásával törekszik minden uniós halászati tevékenységben fokozatosan felszámolni a visszadobás gyakorlatát. 
            
            
               (2)Az 1380/2013/EU rendelet 15. cikke (1) bekezdésének a) pontja szerint 2015. január 1-jétől kirakodási kötelezettség vonatkozik a balti-tengeri lazac halászatára. 
            
            
               (3)Az 1380/2013/EU rendelet 15. cikkének (6) bekezdése felhatalmazza a Bizottságot arra, hogy – az említett rendelet 9. cikke alapján létrehozott többéves tervek hiányában – a kirakodási kötelezettség végrehajtásának részleteit meghatározó visszadobási terveket fogadjon el egy hároméves kezdeti időszakra, amely további három évre meghosszabbítható. A visszadobási terveket a tagállamok által az illetékes tanácsadó testületekkel folytatott konzultációt követően kidolgozott közös ajánlások alapján kell elfogadni.
            
            
               (4)Az 1396/2014/EU felhatalmazáson alapuló bizottsági rendelet
                  13
                visszadobási tervet határozott meg a lazac, a hering, a spratt és a közönséges tőkehal balti-tengeri halászatára vonatkozóan. A visszadobási terv a lazac tekintetében többek között a kirakodási kötelezettség alóli, az e faj esetében tapasztalható magas túlélési arányokon alapuló mentességet is magában foglal, összhangban az 1380/2013/EU rendelet 15. cikke (4) bekezdésének b) pontjában meghatározott rendelkezésekkel. Az 1396/2014/EU rendelet 2017 december 31-én hatályát vesztette. A balti-tengeri lazacra vonatkozó említett mentességet az (EU) 2018/211 felhatalmazáson alapuló bizottsági rendelet
                  14
                megújította, amely 2020. december 31-én hatályát vesztette. 
            
            
               (5)Az (EU) 2016/1139 rendelet többéves tervet hoz létre a Balti-tengeren halászott állományokra vonatkozóan, és rendelkezik az ezen állományokra, köztük a lazacra vonatkozó kirakodási kötelezettség végrehajtásának részleteiről. Az említett rendelet 7. cikke (1) bekezdésének a) pontja felhatalmazza a Bizottságot arra, hogy felhatalmazáson alapuló jogi aktusokat fogadjon el abból a célból, hogy kiegészítse a rendeletet a magas túlélési arányokkal összefüggő kirakodási kötelezettség részleteinek meghatározásával.
            
            
               (6)Dánia, Németország, Észtország, Lettország, Litvánia, Lengyelország, Finnország és Svédország közvetlen halászati gazdálkodási érdekekkel bír a Balti-tengeren. Ezek a tagállamok 2020. május 12-én, a Balti-tengeri Tanácsadó Testülettel folytatott konzultációt követően közös ajánlást
                  15
                nyújtottak be a Bizottsághoz. Az érintett tudományos testületek szakvéleményt adtak. A közös ajánlást az érintett tagállamok 2020. szeptember 8-án és 2021. március 16-án aktualizálták.
            
         
         
            
               (7)A módosított közös ajánlás azt javasolja, hogy a bizonyos passzív halászeszközökkel fogott lazac tekintetében az (EU) 2018/211 felhatalmazáson alapuló bizottsági rendeletben előírt kirakodási kötelezettség alóli mentességet 2020. december 31. után is célszerű alkalmazni. Az említett mentesség ösztönzi a lazactól eltérő fajok halászata során a szelektívebb és alacsony környezeti hatású halászeszközök alkalmazását. Emellett a mentesség képes csökkenteni a madarak és emlősök járulékos fogásait. Egyes régiókban megkönnyítené a kvótagazdálkodást is, és lehetővé tenné a vadon élő lazacállományok védelmét azáltal, hogy csak a kihalászott tenyésztett lazacot tartanák meg, a vadon élő lazacokat pedig visszaengednék. A vesszőből font haltartó kosarakra/halászedényekre azonban már nem vonatkozna mentesség, és az úszó halcsapdák esetében csak a csomó nélküli léhéssel felszereltekre („Vittjanpåse”) terjedne ki a mentesség. A közös ajánlás továbbá javasolja a mentességnek az egyes tagállamok lazackvótájából származó éves fogások 8 %-ára való korlátozását annak érdekében, hogy tovább csökkenjen a mentességnek az állományra gyakorolt esetleges negatív hatása. Végezetül a Halászati és Akvakultúraágazati Szakértői Csoporttal folytatott konzultáció keretében rámutattak, hogy a közös ajánlásban említettek szerint a mentességnek ki kell terjednie a vonatkozó passzív halászeszközzel folytatott halászat során kifogott lazacra.
            
            
               (8)A Halászati Tudományos, Műszaki és Gazdasági Bizottság (HTMGB) áttekintette a közös ajánlással együtt benyújtott tudományos bizonyítékokat
                  16
               . A HTMGB emlékeztetett a csapdahálókra és hálóvarsákra vonatkozó korábbi értékelésére
                  17
               , valamint arra is, hogy több információra van szükség a vesszőből font haltartó kosarakra/halászedényekre és a rögzített halcsapdákra vonatkozó túlélési képességgel kapcsolatos feltételezések megerősítéséhez. Ennek alapján az aktualizált közös ajánlás már nem tartalmazza a vesszőből font haltartó kosarakat/halászedényeket. A tagállamok továbbá kifejtették, hogy a korábban benyújtott adatok a rögzített halcsapdákat is magukban foglalták, ugyan a vonatkozó tanulmány nem említi kifejezetten azokat, és hogy további vizsgálatok is folyamatban vannak. A tagállamok ezért kötelezettséget vállaltak arra, hogy e felhatalmazáson alapuló jogi aktus hatályvesztése előtt további információkat nyújtanak be a rögzített halcsapdával kifogott lazac túlélési arányáról. Tekintettel arra, hogy a HTMGB korábbi értékelésében megállapította, hogy a rögzített halcsapdák a csapdahálókhoz és a hálóvarsákhoz hasonlóan működnek, és hogy a tagállamok közös ajánlásukban kötelezettséget vállaltak további kutatások elvégzésére, a mentességet indokolt továbbra is alkalmazni. Az úszó halcsapdákat illetően a HTMGB megjegyezte, hogy a csomó nélküli léhéssel felszereltek kíméletesebbek lehetnek, mint a csomó nélküli léhéssel nem felszereltek. Az eredmények azt mutatják, hogy a csomó nélküli léhéssel felszerelt úszó halcsapdákkal fogott lazac túlélési aránya 52 % volt, és ez a túlélési arány a környezeti körülményektől függően jelentősen magasabb is lehet. További kutatási projektek vannak folyamatban. 
            
            
               (9)A közös ajánlás által javasolt intézkedések megfelelnek az 1380/2013/EU rendelet 15. cikke (4) bekezdése b) pontjának, ezért azok az 1380/2013/EU rendelet 18. cikkének (3) bekezdése és az (EU) 2016/1139 rendelet 7. cikke (1) bekezdésének a) pontja szerint belefoglalhatók ebbe a rendeletbe. A HTMGB értékelése alapján azonban ez a kivétel csak ideiglenes lehet, és az érintett tagállamoknak e rendelet lejárta előtt kellő időben rendelkezésre kell bocsátaniuk a HTMGB által javasolt releváns kiegészítő információkat és adatokat.
            
            
               (10)A fentiekre való tekintettel e rendelet időtartamát három évre kell korlátozni a mentesség és az érintett halászati tevékenység alakulásának naprakész értékelése érdekében.  
            
            
               (11)Mivel a mentességet engedélyező (EU) 2018/211 felhatalmazáson alapuló bizottsági rendelet 2020. december 31-én hatályát vesztette, a jogfolytonosság biztosítása érdekében ezt a rendeletet 2021. január 1-jétől kezdődő hatállyal indokolt alkalmazni. A jogbiztonság érdekében e rendeletnek sürgősen, a kihirdetését követő napon hatályba kell lépnie,
            
            
               ELFOGADTA EZT A RENDELETET:
            
            
               1. cikk 
                  A rendelet tárgya és hatálya
            
            
               Ez a rendelet a 2021–2023-as időszakban a Balti-tengeren kifogott lazacra vonatkozó kirakodási kötelezettség tekintetében alkalmazandó és arra vonatkozóan szabályokat állapít meg. 
            
            
               2. cikk 
                  Fogalommeghatározások
            
            
               E rendelet alkalmazásában:
            
            
               „Balti-tenger”: az 1380/2013/EU rendelet 4. cikke (2) bekezdésének b) pontjában meghatározott ICES IIIb, IIIc és IIId körzet.
            
            
               3. cikk 
                  A magas túlélési arányú fajokra vonatkozó mentesség
            
            
               (1)
                     Az 1380/2013/EU rendelet 15. cikke (4) bekezdésének b) pontjában említett magas túlélési arányú fajokra vonatkozó mentesség a hálóvarsával, a rögzített halcsapdával és minden egyéb típusú csapdahálóval – kivéve a csomó nélküli léhéssel nem felszerelt úszó halcsapdákkal – kifogott lazacra vonatkozik.
            
            
               (2)Az (1) bekezdésben említett mentesség az egyes tagállamok lazackvótájának keretében éves szinten kifogott lazac teljes mennyiségének legfeljebb 8 %-ára korlátozódik.
            
            
               (3)Az (1) bekezdésben megállapított mentességnek megfelelően kifogott lazacot haladéktalanul vissza kell engedni a tengerbe. 
            
            
               4. cikk 
                  Záró rendelkezések
            
            
               A közvetlen állománygazdálkodási érdekkel bíró tagállamok 2023. május 1-jéig olyan kiegészítő információkat szolgáltatnak a Bizottságnak – többek között a visszaengedés utáni mortalitásra vonatkozóan –, amelyek a rögzített halcsapdával és a csomó nélküli léhéssel felszerelt úszó halcsapdákkal fogott lazac esetében lehetővé teszik a visszadobott halak túlélési arányára vonatkozó becslés reprezentativitásának és minőségének értékelését.
            
            
               5. cikk 
                  Hatálybalépés
            
            
               Ez a rendelet az Európai Unió Hivatalos Lapjában való kihirdetését követő napon lép hatályba. 
            
            
               Ezt a rendeletet 2021. január 1-jétől 2023. december 31-ig kell alkalmazni. Ez a rendelet teljes egészében kötelező és közvetlenül alkalmazandó valamennyi tagállamban.
            
         
         
            
               Kelt Brüsszelben, -án/-én. 2021.6.22.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.). 
               
               
                  
                     (2)
                  
                        
                  http://ec.europa.eu/fisheries/reform/sec_2011_891_en.pdf
                  .
               
               
                  
                     (3)
                  
                        A Nemzetközi Tengerkutatási Tanács (ICES) szakvéleménye, 2020 – A balti-tengeri ökorégió halászatának áttekintése, 2020. december 3.; ICES-szakvélemény, 2020. – A balti-tengeri ökorégió ökoszisztémájának áttekintése, 2020. december 10.
               
               
                  
                     (4)
                  
                        A Bizottság 1396/2014/EU felhatalmazáson alapuló rendelete (2014. október 20.) a balti-tengeri visszadobási terv elkészítéséről (HL L 370., 2014.12.30., 40. o.).
               
               
                  
                     (5)
                  
                        A Bizottság (EU) 2018/211 felhatalmazáson alapuló rendelete (2017. november 21.) a lazacra vonatkozó balti-tengeri visszadobási terv létrehozásáról (HL L 41., 2018.2.14., 1. o.).
               
               
                  
                     (6)
                  
                        Az Európai Parlament és a Tanács (EU) 2020/1781 rendelete (2020. november 25.) az (EU) 2016/1139 rendeletnek a balti-tengeri halászati kapacitás csökkentése, valamint az 508/2014/EU rendeletnek a Balti-tenger keleti részén élő közönséges tőkehalat, a Balti-tenger nyugati részén élő közönséges tőkehalat és a Balti-tenger nyugati részén élő heringet halászó flották halászati tevékenységeinek végleges beszüntetése tekintetében történő módosításáról (HL L 400., 2020.11.30., 1. o.).
               
               
                  
                     (7)
                  
                        Az Európai Parlament és a Tanács (EU) 2016/1139 rendelete (2016. július 6.) a közönséges tőkehal, a hering és a spratt balti-tengeri állományaira és a halászatukra vonatkozó többéves terv létrehozásáról (HL L 191., 2016.7.15., 1. o.).
               
               
                  
                     (8)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (9)
                  
                        Siira et al., Survival of Atlantic salmon captured in and released from a commercial trap-net: Potential for selective harvesting of stocked salmon, Elsevier, Fisheries Research (80), 2006, 280-294.
               
               
                  
                     (10)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.
               
               
                  
                     (11)
                  
                        HL L 191., 2016.7.15., 1. o.
               
               
                  
                     (12)
                  
                        Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
               
               
                  
                     (13)
                  
                        A Bizottság 1396/2014/EU felhatalmazáson alapuló rendelete (2014. október 20.) a balti-tengeri visszadobási terv elkészítéséről (HL L 370., 2014.12.30., 40. o.).
               
               
                  
                     (14)
                  
                        A Bizottság (EU) 2018/211 felhatalmazáson alapuló rendelete (2017. november 21.) a lazacra vonatkozó balti-tengeri visszadobási terv létrehozásáról (HL L 41., 2018.2.14., 1. o.).
               
               
                  
                     (15)
                  
                        „A BALTFISH magas szintű munkacsoport közös ajánlása a balti-tengeri kirakodási kötelezettség alóli mentességről és a lazacra vonatkozó balti-tengeri visszadobási terv létrehozásáról (ICES 22–32 alterület)”, beküldve 2020. május 12-én. A 2020. szeptember 8-i, 2020. szeptember 15-én és 2021. március 16-án megküldött aktualizált változatok.
               
               
                  
                     (16)
                  
                        https://stecf.jrc.ec.europa.eu/documents/43805/2694823/STECF+20-04+-+Eval+JRs+LO+and+TM+Reg.pdf/6176f9ad-0855-4985-b7de-64685862b6cb.
               
               
                  
                     (17)
                  
                        https://stecf.jrc.ec.europa.eu/documents/43805/812327/STECF+PLEN+14-02.pdf/e29cf181-8d63-40ef-8050-6d980b12528f?version=1.4&download=true.